Jürgen Klopp pääsi tänä kesänä ensimmäistä kertaa rakentamaan omannäköistään joukkuetta Liverpooliin. Redsiin hankittiin saksalaismanagerille tutusta Bundesliigasta puolustajat Joel Matip ja Ragnar Klavan sekä maalivahti Lorius Karius.

Liverpoolin entisen suomalaispuolustaja Sami Hyypiän mielestä Kloppin kuherruskuukausi onkin nyt ohi ja tulosta on saatava.

– Kloppilla on ollut mahdollisuus tuoda omannäköisiä pelaajia joukkueeseen ja enemmän aika harjoitella pelisysteemiään, joka on todella intensiivinen ja aktiivinen. Kaikkien pelaajien on päästävä siihen sisään, Hyypiä tuumi Valioliiga.comille sunnuntain Casino Sports Barin peli-illassa.

Saksassa pelanneiden hankintojen lisäksi Klopp värväsi kalliimman pelaajan Valioliigasta. Hän oli Southamptonin pikakiituri Sadio Mané. Hyypiä uskoo heti sunnuntaina Arsenalia vastaan maalanneen Manén istuvan mainiosti Kloppin muottiin.

– Kloppin peli perustuu nopeisiin hyökkäyksiin ja prässiin pallonmenetyksen jälkeen. Kyllä Mané on yksi kesän hankintojen avainpelaajista.

Kloppin korkeaan prässiin nojaava pelitapa iskostui jo viime kauden puolella Liverpooliin. Hyypiän mukaan Dortmundista tuttu systeemi toimii myös Valioliigassa.

– Viime kaudella toimivuudesta nähtiin jo väläyksiä, mutta se ei ollut tasaista suorittamista. Uskoisin kuitenkin, ettei pelifilosofiaa juuri tarvitse muuttaa, Hyypiä totesi.